mteb/NusaParagraphEmotionClassification huggingface dataset:
Dibulan Maret, Lina nan alah maisi link pendaftaran untuak masuak Perguruan Tinggi kini mandapek informasi untuak mangarojoan tes-tes nan haruih calon mahasiswa jalani. Untuak lolos katahap salanjuiknyo, Lina haruih mangarojoan ujian soal nan diagiah. Standar nilai untuak luluih adolah 70 persen dari jumlah soal. Lina mangarojoan soal-soal dengan fokus. Akhianyo duo hari satalah ujian, lina mancaliak pengumuman kalau inyo luluih dari ujian tahap partamo. Lina langsuang balonjak-lonjak kagirangan dek keinginannyo untuak masuak ka kampus impiannyo salangkah labiah dokok. Lina langsuang maagiah tau urang gaeknyo tentang kaba iko. Lina langsuang basamangek untuak ujian salanjuiknyo. Dapek dicaliak dari samangek lisa nan langsuang baraja habih-habihan untuak mampelajari baliak materi untuak ujian tahap kaduo, prediksi urang-urang tapek sasaran dengan diumumkannyo Lisa lolos sampai akhir atas ujian nan diagiah.
Banyak urang nan mangecek an basonyo awak harus selalu hati-hati katioko sadang barado di nagari A. Banyak lo nan mangecek an basonyo penduduak disinan hobi manuntuik ilmu-ilmu hitam. Apo lai urang-urang tu acok ma uji-uji ilmu nyo tu ka urang-urang pendatang. Nnak sakali duo kali pas awak makan tibo-tibo ado se paku dalam muluik, kok ndak hati-hati tu bisa tamakan dek wak paku nyo tu. Ngeri bana. Padohal lah dari dulu ambo badoa supayo pas panampek an Praktek Kuliah Lapangan (PKL) ambo ndak ditampek an di daerah A. Ruponyo memang tuhan nio ma uji ambo bana kayaknyo. Apo nan ambo ndak nio itu bana nan di agiah dek Tuhan.
Kalian tau jo angso kan, nah hewan itu pernah juo mangaja ambo. Wakatu itu ambo sadang main jo kawan-kawan di lapangan dakek rumah. Datanglah angso punyo tatanggo kami ko barombongan inyo, kecek urang kan angso jan didakek an kalau indak nyo beko mangaja. Kawan ambo ko ngeyel bana, diambiak nyo batu siap tu mandakek inyo ka angso. Langsuanglah dikaja kami dek angso tu. Takuik bana ambo pas rombongan angso tu mangaja. Untuang se ambo taingek kecek amak ambo. Manuruik amak ambo kalau ado angso mangaja awak anok se, jan balari beko nyo tambah mangaja. Ambo ikuik an lah, tanyato yo bana angso tu indak mangaja ambo lai.
Biasonyo, sarawa acok cabiak karano faktor beban nan talalu balabihan pado bagian tersebut. Atau bisa disebabkan karano bagian tersebut memang alah "mambangkak", karano kalabihan barek badan, atau karano gerakan nan balabihan, nan manyebabkan baban barek nan tajadi pada bagian sarawa, misal, bajoget nan sangaik aktif. Karano itu jikok indak ingin sarawa cabiak pado bagian salangkangan, handaklah manjago, supayo indak ado baban balebih, nan tajadi pado wilayah itu. Mungkin dengan manjago barek badan, atau indak malakukan gerakan nan balabihan. Dengan demikian, akan tahindar dari cabiak di bagian itu. Dan nan labiah panting, jikok sarawa itu memang alah sampik, karano baraek badan alah batambah, jan mamasoan untuak mamakai sarawa itu.
Kahilangan koper di bandara katiko perjalanan adolah suatu hal nan mambuek rusuah. Tapi sanak indak paralu panik. Katiko sanak sadar kalau koper sanak hilang, bisa langsuang malapor ka customer service maskapai nan sanak naiaki. Samakin capek sanak malapor, mako akan samakin capek pulo laporan tasabuik diproses. Kasus koper hilang ko takadang tajadi dek salah angkuik, tujuan sanak adolah ka kota A tapi koper sanak malah tabang ka kota B, apolai kalo sanak maambiak penerbangan nan transit. Di bandara adolo namonyo kantua Baggage service, sanak bisa malapor dengan malangkoki dokumen bantuak baggage tag number, kartu identitas, dan boarding pass sanak sadonyo.
Fasilitas umum nan akan digunokan oleh urang banyak takah toilet hendaklah salalu diparatien kebersihannyo. Dan indak jarang bahwa  toilet umum ditemui dalam keadaan nan kotor.  banapun ingin ka tampek toilet umum nan kebersihannyo terjago inyo haruih mangeluarkan biaya nan cukuik besar. untuak fasilitas toilet nan premium dima inyo haruih mangeluarkan biaya sakitar Rp5.000 sampai Rp7.000  barulah ditemui keadaan Toilet nan barsih sarato terawat. pado dasarnyo persoalan tentang toilet nan kotor iko bukan hanyo barkaitan jo raso kepedulian sarato kesadaran bagi penggunoan toilet tasabuik tetapi jugo bagi pihak nan manyediakan toilet umum tasabuik.  karano toilet diberikan pastilah dianggarkan pula untuak kebersihannyo dima ado petugas kebersihan nan akan manjago toilet tasabuik.
Phobia adolah raso takuik yang balabiahan tahadok suatu benda, tampek, situasi, atau hewan tatantu. Ado babagai macam phobia, salah satunya adolah phobia darah. Salah satu alasan urang yang indak nio jadi saksi dan manolong katiko urang kacalakaan adolah dek inyo phobia darah dek akibek kacalakaan. Katiko maliek atau mamikiakan hal yang bakaitan jo darah, pandarito phobia darah dapek manunjukan babarapo gajala yaitu badan gamatar dan bakaringek, raso cameh yang bakalabiahan atau panik, tubuah taraso lameh sacaro tibo-tibo, Jantuang badatak sangaik capek, angok capek atau taraso barek, sakik atau nyari di dado, mual atau muntah, bahkan pingsan. Sasaurang dapek dipastian mamiliki phobia darah apobilo gajala-gajala yang muncua katiko maliek darah tasabuik manatap hinggo labiah dari 6 bulan.
Katiko itu wakatu istirahat, biasonyo anak laki-laki di SMP kami pasti main bola kasti dilapangan. Samantaro anak-anak padusi sabagian manonton sabagian lain asik jo urusannyo surang. Sadang asik-asiknyo manonton pamainan bola kasti nan jikok anak laki-laki nan main pasti indak lupuik jo kakarasan. Mainnyo main kasa nan indak mamikian sakik nan kadiraso dek kawannyo. Bola kasti ko indak sangajo maarah ka kami nan sadang duduak-duduak mancaliak urang main kasti, salah surah dari kami mancubo manolong maambiakan bola dek anak laki-laki mamintak tolong. Awalnyo sado bajalan biaso sajo, namun katiko maambiakan bola ndak sangajo kawan kami ko tagalincia nan mambuek inyo tasiantak sasudah itu batambah malu dek sarawanyo nan indak sangajo cabiak dek tajatuah, nio indak nio inyo digalakan dek sado urang nan mancaliak inyo tajatuah sampai mambueknyo malu indak tatolong.
Saat sadang barbicara jo kawannya,  tibo-tibo inyo manunjukkan ekspresi serta gerakan nan mangartikan bahwa inyo indak nyaman barbicara jo lisa. Katiko Lisa barbicara mako inyo akan manyentuh hidungnyo babarapo kali dan manjauhkan mukanyo dari mulut Lisa. Karano gestur takah itu mambuek Lisa maraso malu karano inyo yakin bahwa mulutnyo saat iko mampunyoi baun nan indak lamak sahinggo lawan bicaranyo manjadi indak nyaman. Lisa pun manghentikan pambicaraannyo dan langsung mangecek kondisi mulutnyo saat itu dan benar sajo baun mulut bisa kini sangek manyangek. Lisa nan manyadari bahwa inyo baru sajo mamakan durian dan belum gosok gigi ikolah nan mambuek nafas bisa jadi baun. Inyo pun segera barkumur-kumur untuak manghilangkan baun nan ado di mulutnyo saat itu. Namun walaupun alah babarapo kali inyo barkumur-kumur tetap baunnyo indak hilang sahinggo bisa mamutuskan untuak capek baliak dan bargosok gigi.
Kuliah manjadi pilihan dari beberapa urang satalah lulus dari SMA. Sayangnyo untuak sabagian urang kuliah adolah pilihan saatu-satunyo. Hal iko mambuek nyo maraso sadiah nan dalam kalau ndak ditarimo di perguruan tinggi dan maraso ndak bisa apo-apo kalau ndak masuak perguruan tinggi. Paralu diketahui kalau wajar maraso bantuak itu, tapi paralu lo mulai untuak mabuka pikiran kalau ndak cuman kuliah se pilihan dalam hiduik wak. Urang bantuak ko sadang ado dalam fase 1 krisis diri, dima inyo maraso tajebak jo pilihan nan inyo ambiak. Inyo maraso kalau kuliah lah satu-satunyo jalan untuak sukses dan ndak maraso ndak mampu kalau pilihan untuak pai kuliahnyo tu diganti jo pilihan lain.
Saat sadang belajar di perpustakaan tibo-tibo ado suaro kentut nan cukup keras sahinggo mangundang perhatian urang-urang sakitar. Saat itu Lisa nan  alah indak tahan untuak mangeluarkan kentutnyo mamutuskan untuak perlahan-lahan bardiri agar inyo dapek kentut di toilet. Namun, baru sajo inyo bardiri tibo-tibo alah terdengar suaro kentut nan cukup keras. Karano kejadian itu kawan-kawannyo langsung mancaliak Lisa dan cekikikan sambil manutuik mukanyo karano inyo sabagai kawan Lisa jugo maraso malu. Lisa nan saat itu mancaliak reaksi kawan-kawannyo dan urang sakitarnyo inyo hanyo dapek mamatung di tampek dan indak lama kemudian langsung pai ka toilet. Di dalam toilet ya langsung  barteriak karano maraso malu sakali atas kejadian tadi.
Babuek doso dapek mambuek seseorang mangalami raso takuik nan mandalam. Salain itu urang nan pernah mambuek doso biasonyo akan hiduik di tangah-tangah raso basalah. Lalu doso dapek juo mambuek urang hiduik dalam raso galisah, stres, muruang, dan gundah. Bagaimano indak, doso akan manimbulkan raso basalah dalam hati seseorang. Raso basalah iko timbul biasonyo satalah kito malakukan doso nan cukuik gadang. Doso iko biasonyo akan badampak ka dalam kahidupan seseorang. Bisa dikatokan kalau doso mambuek seseorang marasokan hukum karma. Seperti kato papatah, apo nan ditanam dek seseorang, maka itu nan akan inyo tanam di maso nan akan datang. Agaknyo iko mampangaruahi raso basalah seseorang satalah malakukan kasalahan.
Erwin nan sadang mancatat pelajaran nan ado dipapan tulih kini sadang fokus. Namun hal itu indak batahan lamo, karano ado nan maariak kato pendek kapadonyo. Sambia mamparagoan tangannyo di pinggang untuak mangartikan sabarapo tinggi Erwin dibadannyo. Sambia mangecekan kato-kato kasa paja tu lontarkan kapado Erwin. Manunjuak pakai jari ka muko Erwin nan kini sadang manatap berang kapado paja tu. Muko Erwin nan alah sirah padam kontras samo kulik putiah nyo tu kini alah cukuik manandoan kalau Erwin alah akan hilang kesabarannyo. Mancaliak itu paja tu bukannyo baranti untuak mambuek masalah tapi malahan samakin manjadi. Paja tu nan indak juo baranti manghino mambuek Erwin manampa pipinyo nan kini indak jauah dari posisinyo kini mamakai buku cetak taba. Mandapekan itu paja nan manghino tadi langsuang pai dari situ untuak malaporkan ka guru.
Setiap kematian manusia indak ado nan mengetahui kecuali Tuhan nan Maha Esa. Namun hal pasti adolah kematian akan menghampiri setiap manusia. Namun katiko sasaurang sadang sekarat atau menuju sakaratul maut kito sabagai urang sakitarnyo hendaklah mengingatkannyo kapado Tuhan nan Maha Esa. Kepedihan sakaratul maut iko sangek dahsyat karano penderitaan nan tajadi selamo pencabutan nyowa. Namun tingkat kepedihan nan dirasokan setiap manusia itu babeda. Katiko sakaratul maut ado nan ruhnyo dilapeh dengan mudah dan ado pulo nan sulit sahinggo marasokan sangek kesakitan. Mako dari itu marilah kito sabagai urang sakitarnyo mengingatkannyo untuak mengucapkan kalimat syahadat agar urang tu indak marasokan pedih nan sangek begitu menyakitkan.
Muntah adolah kondisi katiko isi lambuang kalua sacaro paksa dari muluik. Katiko mancaliak urang nan muntah di jalan pasti bawaan paruik ko maluyak lo di bueknyo. Jangankan mancaliak muntahannyo, mandanga suaro urang nan sadang muntah se bisa tagak bulu ramang wak. Mako dari itu, kalau awak lah tau basonyo awak pamabuak ado beberapa hal nan paralu awak siapan kalau ka pai bajalan jauah. Nan pertamo, bisa minum ubek anti mabuak. Ubek ko biasonyo akan manahan raso mabuak dalam lambuang dan mambuek awak labiah acok takalok sapanjang perjalanan. Abis tu, jan lupo mambaok katong asoi untuak jago-jago kok nyampang ubek nan di minum tadi ndak begitu mangkuah untuak manahan raso mabuak. Dengan begitu, kalau pun kalian beko muntah asoi tu bisa manampuang muntahan kalian. Jadi muntah kalian tu ndak baleak-leak dan bisa langsuang di buang dari oto.
pas andi dijalen nak pai karumah kawan nyo,andi maliek urang yang pakaian nyo serba hitam jo mamakai topeng sedang balari kancang.sudah tu,ado satpam tibo-tibo manangkok andi,andi tibo-tibo heran aa nan tajadi padahal inyo dak ado manga do,andi pun batanyo ka satpam aa nan tajadi.sudah tu,satpam manjawek kalau andi lah mancuri barang di salah satu rumah di kompek andi lalui. andi pun manjolehen ka satpam kalau andi dak pelakunyo,lalu andi manjolehen lo ka satpam kalau ado urang nan serba hitam balari kancang ka arah jalan raya.sudah tu,satpam pun sadar kalau maling nan nyo caliak mamaki baju itam,sedangkan andi mamakai baju warna kuniang.lalu,satpam maminta maaf ka andi kalau inyo salah nangkok urang,andi pun memaafkan dan andi malanjuaken jalan nyo ka pai ka rumah kawannyo.
Kuburan nan diperlakukan sacaro mewah dan berlebihan takah mambangun bangunan atau ado nan badesain takah rumah kini alah marak tajadi di lingkungan masyarakat. Kuburan nan diperlakuan balebihan sabananyo dapek mambaok dampak negatif tahadok keadaan kuburan tasabauik. Karano alah banyak kasus, kuburan nan diperlakuan saistimewa itu itu ado nan ambles. Kuburan nan diperlakuan sacaro mewah itupun indak berpengaruh terhadap perhitungan pahala mayit. Tapi, mayit mamarlukan do'a untuak diringankan hukuman katiko inyo dikubur. Larangan mambuek bangunan diateh kuburan pun alah dibahas dalam ucapan sahabat nabi yaitu Ali bin Abi Thalib nan mangingekan untuak indak mambangun tembok tinggi diateh kuburan. Nan disarankan adolah manaikan kuburan sajengkal untuak mambedaan dari latak tanah sahinggo urang nan kamalewati jalan dapek manghargai latai kuburan.
Biasonyo petugas listrik ko selalu datang di tanggal 20-25 satiok bulannyo untuak mancatat meteran listrik. Alah ambo tunggu-tunggu di bulan ko tapi petugas PLN ndak juo kunjuang tibo. Pas mambayia tagihan lisrik alah tamaha se. Ndak cuma sabulan duo bulan hal sarupo tajadi. Pas bulan katigo ndak ambo bia an lai. Namuah lo 2 kali lipek mambayia listrik tiok bulan. Akhirnyo ambo protes. Berang ka petugas listrik lamak-lamak se mancatat meteran di rumah takok-takok uwok sahinggo tagihan listrik di rumah maningkek drastis. Semenjak saat itu barulah petugas nan biaso mancatat meteran datang ka rumah sahinggo tagihan listrik ambo kembali normal.
Bulan puaso memang tampek nan paliang lamak katiko manunggu azam maghrib di tampek makan. Caritonyo ambo ko buko basamo saangkatan. Pas sadang makan, kan alah siap azan maghrib tu tibo-tibo se ambo takantuik katiko sadang makan basamo jo kawan seangkatan. Ondeh rasonyo malu bana, sabana malu ko ha raso indak nio mancaliak an muko lai. Kareno kantuik ambo ko babunyi, dan kawan nan lain tu tadiam langsuang tagalak siap tu lai. Manunduak se ambo tu taruih, kareno malu tadi. Ado kawan nan mambisiak an ambo, jan mode tu kalau manyuruak se ambo malah indak manikmati buko basamo ko. Tanyato iyo juo, kan kantuik bukan suatu hal nan salah apolai kalau indak sangajo. Untuak itu kalian nan pernH takantuik indak sangajo depan urang rami jan maraso hari kalian barakhir disitu se, nikmatilah apo nan kalian nio an.
Kalian pernah indak mangalami hal nan begitu mambuek malu. Bantuak ambo nan malu bana kareno calano cabiak katiko ambo malumpek-lumpek. Mungkin dek kareno ambo indak bisa diam urangnyo, itu manjadi karma mungkin istilahnyo atau sabuah paringaik an untuak ambo. Kalau dima se ambo tu salalu bantuak caciang kapanehan kecek kawan ambo. Apolai kalau alah batamu jo kawan lamo, nio itu ditampek umum pun ambo indak malu. Tapi jadinyo ambo malu kareno pas malumpek-lumpek kasanangan tu calano ambo cabiak. Itulah jadi untuak kalian, jan contoh nan mode ambo ko. Awak harus mancaliak situasi dan kondisi, jadi indak mangalami hal nan mamalukan di tampek umum bantuak ambo.
Untuak masuak ke perguruan tinggi negeri ado beberapa jalur nan bisa ditampuah. Ado yang lewat SNPTN Undangan, SBMPTN tulis, dan Ujian Mandiri. SNPMTN Undangan adolah jalur nan menyeleksi pesertanyo bedasarkan nilai lapor dari semester 1-5, selain itu reputasi sekolah dan prestasi alumni di universitas tujuan bapangaruah kapado adiak-adiak di bawahnyo. Kalau SBMPTN Tulis jalur masuak perguruan tinggi negeri melalui tes tulis yang dilakukan sacaro nasional. Awak bisa miliah PTN ma se nan awak nio. Sedangkan kalau Ujian Mandiri adolah jalur tes tulis juo tapi nan maadoan langsuang dari Universitas itu sendiri. Misalkan kalau awak nio masuak UI berarti awak ikuik ujian mandiri nan disalanggarokan dek UI. Alhamdulillah kapatang ambo lulus lewat SNPTN Undangan. Jadi ambo ndak paralu malewati jalur SBMPTN Tulis dan Ujian Mandiri.
Malam tadi caritonyo ambo kailangan dasi sakolah nan nio dipakai ka sakolah hari ko. Ambo alah cameh bana soalnyo hari ko senin nio upacara lo tu kalau ndak lengkap atribut awak biso kanai hukuman. Ambo pas malam tadi hampia managis tapi ndak jadi soalnyo dasi ambo alah ketemu sebelum kalua aia mato. Ngakak bana rasonyo waktu ambo cameh bantuak urang linglung mancari dasi sakolah. Padohal dasi tu indak jauah bana dari tampek awak duduak. Sanang bana rasonyo bisa manamukan dasi nan ambo cari, jadi ndak cameh lai waktu upacara di hari senin. Ambo caritoalah ka kawan di lokal ambo, ado nan galak se, ado nan mancacek ambo juo dek gara-gara indak ingek dima malatak an nyo.
Caro kalau awak di kaja dek hewan nan awak takuikan adolah jo balari sakancang kancangnyo. Iyo iko nan awak biaso lakuan. Tapi ado pulo caro lain kalau saandainyo awak indak mamungkinkan untuak balari. Takah kondisinyo binatang tu labiah kancang pulo larinyo dariado awak mako awak indak mungkin bapacu lari samo binatang tu do kan. Nah kalau sempat tajadi hal iko awak harus mancari tampek aman atau barang nan bisa awak gunoan sabagai sanjato. Awak  bisa malawan jo sanjato atau awak bisa minta tolong dan mancari tampek aman. Hal iko akan mampagadang kamungkinan awak untuak salamek dari kajaran hewan nan awak takuik I tu
Urang gaek Dian alah bacarai sajak Dian baumua 3 tahun. Inyo dirawek jo ama nyo, jadi inyo ndak ingek baa bantuak apak nyo karno sajak bacarai apaknyo pai ndak pernah mancaliak Dian lai. Kini Dian alah baumua 15 tahun, dan iko patamo kalinyo inyo basobok jo apaknyo satalah sakian lamo. Dian baru sadar bantuak iko apaknyo, badannyo tinggi kuruih, mukonyo sakileh mirip jo Dian, rambuiknya panjang agak karitiang, dan senyum nyo manih. Patamuan ko ndak lamo hanyo bara jam se dan apak Dian baliak lai ka tampek tingganyo. Dian tibo-tibo sadiah dek ndak tarimo baa kok apaknyo harus pai dan bapisah jo amanyo.
Dari dulu ambo memang punyo tubuah gadang alias gapuak. Lah dari dulu ambo pun acok digalak an dek kawan-kawan sakelas dengan julukan si Atun nan jadi pameran adiak si Doel dalam fillm Keluarga Cemara. Awalnyo memang malu katiko digalak an dek kawan sakelas. Bahkan sempat ndak percayo diri dan ndak nio pai ka sakolah hanyo karano malu digalak an dek kawan-kawan. Sampai akhirnyo ambo manamuan caro supayo urang-urang tu baranti manggalak an ambo, yaitu dengan caro ikuik manggalak an diri ambo surang tapi dengan bawaan santai dan pacayo diri, dengan mode tu nan awalnyo ambo anggap itu sabagai hinoan kini lah marupokan bantuak suatu keakraban se lai. Namun, walaupun akhirnyo ambo manarimo kekurangan nan ado pado diri ambo, ndak lupo lo ambo manonjolkan kelebihan ambo. Ambo tunjuak an lo basonyo walaupun ambo gapuak tapi dalam kelas bisa manjadi anak yang baprestasi sahinggo kawan-kawan pun banyak nan nio bakawan jo ambo.
Indak ado urang nan suko kalau di kecek an tampek asal inyo. Salamo bantuak ambo nan berang wakatu sadang jalan pagi di taman kota. Ado urang nan mambisiak an ambo kulik itam pasti urang papua, kan urang papua kek tu sadonyo kecek urang tu. Tantulah tasingguang ambo dikecek an mode, emang nyo manga kalau kulik ambo ko itam. Urang salalu manyangkuik an urang papua kalau mancaliak urang yamg kulik nyo galok, raso nio dipangaan urang mode tu. Muncuang nyo yo sabana yo, ancak diam se. Kalian nan pernah marasoan mode tu pasti tau bana rasonyo tasigguang dikecek an mode tu jo urang lain.
Sudah ciek setengah tahun Lisa maninggalkan kosnyo karano inyo akan belajar dari rumah melalui online. Dan katiko pambelajaran alah bisa dilakukan secara offline Lisa pun kambali ka kamar kosnyo dan inyo mancaliak begitu banyak sarang laba-laba di loteng kosnyo dan semut nan kini mamenuhi dapurnyo. Saat itu inyo mancaliak ciek ekor tikus nan barlari dari dapurnyo ka kamar mandi. Mancaliak itu bisa langsung ketakutan dan baralih ka kasurnyo. Ciek jam kemudian Lisa mamutuskan untuak mambersihkan kamar kosnyo. Namun katiko inyo mambersihkan kamar mandi tibo-tibo ado kecoa nan  barado di dinding. Mancaliak itu tulisan dan mancubo untuak mangusir kecoa itu namun Kecoa itu malah hinggap di kepala Lisa. Mancaliak itu langsung barteriak dan mambuang capek Kecoa itu. Serangga nan sangek mangganggu dalam kosnyo itu mambuek inyo sangek jijik untuak tidur di situ sahinggo inyo mamutuskan untuak manunggu babarapo waktu untuak mambersihkan kamarnyo kambali.
Raso sanang nan dirasoan satalah lulus dari suatu ujian bisa sangaik baragam. Bagi sabagian urang, raso sanang iko mungkin taraso bantuak beban nan taangkek dari bahu inyo satalah bajuang kareh untuak lulus ujian. Inyo mungkin maraso lega dan bangga jo apo nan alah inyo capai. Bagi urang nan lain, raso sanang ko mungkin labiah taraso bantuak kasanangan nan ndak terbatas. Inyo mungkin maraso terhibur dan sanang bana karano alah mancapai tujuan nan alah inyo tatapkan. Apopun raso sanang nan dirasoan satalah lulus ujian, itu pasti adolah pangalaman nan indah dan akan taruih diingek sapanjang hiduik. Satiok urang marasoan versi bahagia nan berbeda satu samo lain.
Kalau di sakolah hal nan paliang mamalukan bagi ambo adolah katiko guru manyuruah awak maju ka muko. Lalu malu kareno indak bisa manjawek pertanyaan guru. Memang yang paliang mamalukan tu katiko dipanggia guru ka muko dan awak indak bisa manjawek katiko inyo tanyo. Untuak itu supayo indak malu bana, caro iko bisa kalian pakai. Patamo jan bapikia bakalabiahan, kaduo bausaho maungkapkan apo nan awak tau dan jabarkan, katigo kalau indak biso bana jalehan ka guru tu, siap tu maungkapkan untuak mampalajarinyo baliak. Ambo malakuan hal itu dari pado diam tapaku dan manggaretek katiko ditanyo guru. Walaupun sabananyo ambo malu bana kalau indak bisa manjawek.
Karano saminggu lai urang ka rayo jadi urang nan ado di rumah di suruah dek abak ambo untuak bagotong royong. Pembagian tugas pun dilakukan langsuang dek apak. Setelah di bagi baru lah kami mangarajoan karajo masiang-masiang. Ambo mambarasiahan dalam rumah, kakak ambo mambarasiahan kamar mandi, umak ambo mambarasiahan dapua dan kamar, sedangkan abak jo adiak ambo nan laki-laki ma abehan bagian lua rumah. Jadi pas adiak ambo malinteh tapek di muko ambo katiko ka ma ambiak aia untuak manyiram halaman, langsuang manyibak baun nyo. Masam bana. Baun katiak tukang baru salasai bakarajo. Baun cubadak busuak. Langsuang ambo kecek an ka adiak ambo saat tu juo. Dek malu akhirnyo nyo tuka baju saat tu juo.
Mandanga atau mancaliak urang muntah mambuek Risa refleks manutuik talingo, mato, dan kabur sacapek mungkin. Hal iko dimulai katiko babarapo tahun yang lalu anak Risa damam tinggi, inyo indah baranti muntah. Sejak saat itu, Risa maraso indak nyaman saat mancaliak muntahan. Hal iko manjadi teror terburuk yang pernah nyo alami, yang mambuek paruik Risa bangkak dan mambuek inyo susah lalok. Ketidaknyamanan mancaliak muntahan ko manjadi sebuah kecemasan dan mambuek inyo manjadi panik. Pernah suatu kali, penglihatan Risa manjadi kalam katiko memegan handuak untuk putrinyo yang sedang muntah. Akhirnyo risa memutuskan untuak mengunjungi dokter yang berspesialisasi kecemasan, dengan maksud untuak menemui ahli fobia kalau dianggap perlu. Dokter manyabuik kalau Risa mengidap emetophobia, istilah bagi urang yang takut muntah atau mancaliak muntahan.
Namo den salsabila aira aden kini ko alah masuak kaleh 2 sma di kampuang tampek den tingga. Disiko sangek banyak anjiang nan bakaliaan. Anjiang anjiang ko bukannyo jinak malah bagak sadonyo. Anjiang ko indak punyo pamilik tapi alah biaso manetap di kampuang ko. Kini saat den pulang sakola anjiang ajiang tu malah mangaja den. Iko gara gara kawan den nan maago anjiang dan barujuang kami nan dikaja. Alah jauah dari sakola sampai lah nak tibo di rumah den masih di kaja. Den lah manangih sapanjang jalan sambia mamasian kaki den untuak balari. Sampai di rumah den mangaduan itu ka amak den sambia manangi
Kasus bullying nan acok tajadi di dalam dunia pandidikan di Indonesia kian mamparihatinkan. Hasilm kajian Konsorsium Nasional Pengembangan Sekolah karakter tahun 2014 manyabuik an, hampia satiok sakolah di Indonesiaado kasus bullying. Meski hanyo bullying verbal dan psikologi/mental. Kasus-kasus senior manggencet junior terus bamunculan. Kasus mode tajadi banyak dimulai katiko panarimoan siswa baru di sakolah nan mano biasonyo acara sabagian gadang dipegang dek siswa nan senior. Pembentakan, raso berang keceknyo untuak manyadarkan siswa baru. Tapi, kalau taruih manaruih diterapkan sampai lulus rasonyo itu alah masuak ka dalam bullyng. Raso takuik dari korban nan indak bakasudahan mambuek trauma yang manakuik an. Dek takuik ka nan mambulli jadinyo indak dikaduan ka guru atau instasi basangkuik an.
Rumah ambo tamasuak ka dalam parumahan yang sampik. Honda-honda yang lalu pun harus bagantian, apolai oto indak bisa masuak siko. Suatu katiko ambo sadang manjamua baju di ateh, tajadi kecelaan yang sabana-bana ambo caliak. Kecelakaan itu manyebabkan tatanggo ambo yang bajalan kaki banyak mangaluaan darah kareno ditabrak jo pangendara honda. Bantuak yang alah ambo sabuik an tadi, parumahan ambo ko ketek, jalannyo sampik, temboknyo tinggi dari sisi kanan jo kiri, banyak jo babatuan dijalannyo. Ambo bisa mancaliak kareno barado di ateh kalau indak pasti indak ka tacaliak. Ambo takuik bana kareno harus manjadi saksi dalam kecelakaan iko. Apolai urang yang manabrak salalu mambuek-buek alasan.
Situasi hati ambo kini sadang ndak lamak. Bukannyo ambo iri atau ba a ba a ka kakak ambo cuma ambo maraso diperlakukan ndak adil se jo keluarga. Kapatang ko baru se kami manarimo lapor kenaikan kelas. Nan ambo heran kakak ambo sangaik disanjuang-sanjuang dek keluarga padohal nyo hanyo maraiah juara 2 di kelasnyo, sedangkan ambo nan maraiah juara umum jangankan nan mamuji maagiah selamat se ndak ado. Memang peratian keluarga tu cuma ado untuak kakak ambo se. Tapi ba a lah. Kalau ka dilapehan raso berang ko pasti ndak akan baiak ka mukonyo karano ba a ka ba a iko keluarga ambo.
Lisa nan saat itu sadang barado di sebuah ruangan OSIS kini menunggu kawan-kawannyo nan sadang menunaikan salat Magrib. Namun Alangkah takajuiknyo katiko ado sesosok laki-laki nan memakai seragam sekolah samo takah seragam yang inyo pakai saat ini. Awalnyo Lisa indak mancaliak wajah laki-laki tasabuik karano inyo menghadap ka belakang. Namun indak lamo kemudian semakin bisa perhatikan laki-laki tasabuik tibo-tibo menghadop kapado Lisa. Mancaliak rupanyo nan alah hancur dengan darah nan alah mengering melekat di wajahnyo dan bajunyo. Lisa pun langsuang katakuikan dan batariak. Karano Lisa indak barani untuak kalua inyo memilih untuak menyembunyikan dirinyo di bawah meja . Namun indak lamo kemudian tadengar suara benda nan tageser. Lisa pun langsuang menyembunyikan kepalanyo di antara tangan nan sadang tatempel di kepalanyo. Namun lisa malah mandanga suara laki-laki tasabuik nan semakin keras. Hantu tasabuik mengucapkan permintaan tolong kapado Lisa. Lisa nan sangek katakuikan hari itu langsuang balari kalua tanpa mempedulikan kebaradoan hantu tasabuik.
Sampai kini ambo samo sakali ndak pernah buang aia ketek maupun aia gadang di WC sakolah. Baiak di WC SD sampai WC kuliah. Bukannyo ambo ndak pernah tasasak kajamban atau buang aia gadang di sakolah tapi emang karano ambo ndak nio manggunoan salah satu fasilitas umum nan ado di sakolah tu. Alasannyo karano WC nan ado di sakolah tu kumuah sadonyo. Ambo paliang ndak bisa mancaliak sasuatu nan kumuah-kumuah apolai WC. Ndak hanyo kumuah, WC sakolah biasonyo babaun ariang. Makonyo labiah rancak ambo manahan raso sasak kajamban dan sasak buang aia gadang daripado harus maronggo di WC nan kumuah nyo naudzubillah.
Putri manjadi korban kekerasan oleh urang tuo surang. Urang tuo nan disabuiknyo ayah tu manusio paliang manyeramkan bagi inyo. Salamo nyo ketek manjadi pangalaman nan paliang manyadiahkan bagi inyo karena harus tinggal jo ayah nan suko main tangan. Untuak bangkik mode ko perlu waktu bagi putri, kalian nan samo bantuak putri langkah barikuik nan harus dilakukan untuak bangkik. Patamo mayakinkan diri kalau awak adolah urang yang bahargo juo, kaduo manjago jarak dari urang tuo mode tu untuak mambarikan raso aman, katigo cubolah untuak bacarito ka urang nan dakek, tarakhir jan nio untuak diulang baliak maso itu artinyo cubolah untuak labiah berani melawan kekeran. Walaupun kekeran nan tajadi itu karena urang tui awak surang.
Ambo kini alah bausaho malupoan mantan pacar ambo dengan manjadi urang yang labiah elok, dari pribadi nan elok sampai fisik nan ancak. Dulu wakatu ambo tau mantan pacar ambo ko salingkuh, ambo indak nio mambuek hiduik nyo sanang. Apo nan inyo lakuan salalu ambo kacau, inyo mandakek an cewek-cewek lain, ambo ganggu supayo indak ado yang nio jo inyo. Pas wakatu patamo kali disalingkuhan pun ambo tampa laki-laki dek saking berang nyo, inyo mangecek an ambo buruak rupo lo. Kini ambo alah ancak banyak urang yang suko, caronyo patamo ambo salalu mamantiangkan kesehatan, maubah diri ambo supayo labiah ancak, ambo tunjuak an kalau bisa bahagia indak jo inyo dan indak paduli jo urusan mantan lai.
Ado se carito nan mambuek hari tagaduah yo. Bantuak ambo nan takanai aia ludah urang pas di kolam ranang. Sabana jajok bana ambo takanai ludah urang di kolam ranang tu. Padohal ambo nio manikmati hari di kolam ranang ko. Ambo kanainyo tu pas nio masuak ka kolam ranang, nah ado urang nan maludah dakek ambo tu di dalam aia kanai lah dek tangan ambo. Pas kanai tu nio raso ka berang tapi ambo harus saba. Ambo tariak nafas, siap tu ambo kecek an elok-elok apo nan ambo rasoan, indak mangumpek, batanang dan anggap iko tajadi kareno ambo maraso indak nyaman.
Alun cukuik sabulan paruik anak tetangga tu alah gadang se. Patuiklah wakatu nikah nyo ndak pakai baju kebaya. Nyo pakai baju kuruang nan agak gadang gitu. Mungkin untuak manutuik an paruik nyo nan alah mulai manggadang. Manuruik ambo kemungkinan nyo lah hamil sabalum manikah. Pas manikah tu mungkinalah sekitar 3 bulanan. Kok ndak ma lo ado urang hamil baru sabulan tapi paruiknyo alah mode urang hamil 5 bulan. Bukannyp ambo julid tapi emmang bukan ambo se nan bapikia mode iko, sado urang nan ado di komplek ko pun bapikia saroman tu. Alah jadi topik terhangat dek ibuk-ibuk nan suko bagunjiang.
Mangecek parihal makanan busuak, kironyo ado makanan paliang busuak di dunia yaitunyo Sustromming atau lauk Herring masam nan punyo baun busuak nan tajam jo manyangek. Sarupo jo Durian banyak urang suko Lauak ko dek baunnyo nan manyangek. Dek baun nyo nan unik ko mangkonyo Sustromming ko punyo banyak panggemar. Makanan ko asalnyo dari Swedia, dimano kecek urang Swedia ma makan makanan ko alah biaso disitu, bahkan kecek Fredrick nan bakarajo di pabrik Sustromming ko, makanan ko alah lamo lah dari ratusan taun nan lalu nan dimakan katiko ndak ado lai makanan lain nan ka dimakan . Sustromming ko tabuek dari Harring Baltik kaciak nan biaso e ditangkok di musik semi.
Lisa nan saat itu sadang barado di tampek wisata di mano banyak urang nan barkunjung ka tampek tasabuik. Namun tibo-tibo sajo kawannyo galak mancaliak pakaian Lisa tanyato samo jo pakaian urang nan sadang barfoto indak jauh dari tampeknyo saat ini. Urang tasabuik mamakai baju nan persis bana takah Lisa pakai, Warna baju nan saat itu dipakai yaitu hijau tosca dan bawahannyo hitam. Saat itu inyo maraso sangek malu karano indak sangajo pakaian nan dipakai saat itu kamba jo urang lain. Karano maraso malu, inyo mancaliak kawannyo mamakai cardigan dan Lisa pun maminta kawannyo untuak mamberikan cardigan tasabuik kapado Lisa agar dapek manutuiki baju nan samo takah urang tasabuik. Kawannyo nan mangarati jo permasalahan Lisa pun mamberikan cardingannyo.
Dari dulu ambo acok kanai buli. Jadi ambo alah tabiaso dan alah kebal kalau dicaek-cacek dek urang. Itulah alasannyo dari ketek ambo diajakan bela diri dek bapak ambo supayo katiko ado nan mahino dan ambo lawan ambo bisa malinduangi diri. Bagi kalian nan hobi bana mangecek-ngecek an ambo bantuak baruak surang-surang lah mahadok ka ambo. Jan bagak rami-rami se. Dima nyali kalian. Gaya sok bagak tapi di tantang bana ciek ciek ndak ado nan talok. Mental bencong kalian sadonyo. Gadang sarawa. Kini ambo bukannyo sok bagak tapi dek lah panek di buli ancak ambo lawan bana lai bia baranti kalian mambuli ambo..
Trauma nan dialami samo anak-anak labiah rentan karano sacaro psikologis anak-anak alum sasiap urang dewasa dalam manghadapi peristiwa traumatis. Anak nan mampunyoi trauma harus diagiah parhatian labiah agar trauma nan inyo rasoan indak mangganggu tumbuh kembangnyo baik sacaro fisik maupun mental. Penindaklanjutan labiah capek akan mangurangi risiko trauma sampai saat inyo dewasa. Trauma pado anak akibek suatu kejadian traumatis acok malakek sampai si anak baranjak gadang. Mangenali gejala-gelaja nan tajadi pado anak adolah tindakan awal nan bisa urang gaek lakukan untuak mambantu penangan anak dalam manghilangkan raso traumanyo. Mancaliak fisik, kepribadian, dan respon ateh sagala sasuatu. Tapi katiko urang gaek alah malakukan usaho samaksimal mungkin untuak mambantu trauma si anak, ajaklah untuak manemui dokter ahli psikiatri atau psikolog untuak mambantu anak manjalani terapi untuak kondisi psikisnyo.
Ambo yakin wak sado setuju kalau hari pernikahan tu adolah salah satu momen nan spesial dalam kehidupan seseorang karano marupokan perayaan tajalinnyo komitmen antaro duo urang nan saliang manyayangi. Sabagai urang dakek atau kawan, kito bisa ikuik manambah raso spesial di hari pernikahan kawan atau keluarga wak. Caronyo bisa dengan doa dan akan labiah rancak maluangan waktu untuak hadir ka pesta pernikahan tu. Kehadiran kito bisa jadi maagiah kasanangan untuak kaduo marapulai dan manambah sumarak acaro pernikahan dengan caro nan positif. Jadi marilah hadir ka acara pernikahan urang dakek atau kawan wak karno bisa manambah spesial hari pernikahan ka duo mempelai
Sarok caia adolah bahan nan alah digunoan dan indak diparalukan baliak dan dibuang ka tampek pambuangan sarok. Limbah itam adolah sarok caia nan dihasilkan dari toilet. Sarok ko manganduang patogen nan babahayo. Limbah rumah tanggo adolah sarok caia nan dihasilkan dari dapua, kamar mandi dan tampek cucian. Sarok ko mungkin manganduang patogen. Sarok dapek barado pado satiok fase materi: padek, caia, atau gas. Katiko dilapehan dalam duo fase nan disbauik an tarakhi, tarutamo gas, sarok dapek dikatokan sabagai emisi. Emisi biaso dikaik an jo polusi. Dalam kahidupan manusia, sarok dalam jumlah gadang datang dari aktivitas industri (dikenal pulo jo sabutan limbah) misalnyoo partambangan, manufaktur dan konsumsi. Hampia sado produk industri akan manjadi sarok pado suatu wakatau jo jumlah sarok nan kiro-kiro mirip jo jumlah konsumsi.
Cirik hewan kalau di caliak langsuang memang buek mual karno baun busuak dan penampakannyo yang kumuah. Tapi sabananyo kotoran hewan khususnyo hewan ternak tu bisa jadi pupuak kandang yang bermanfaat untuak tanaman janda bolong kesayangan mandeh dirumah. awak yang dulunyo ndak sanggup pai ka kandang jawi appa, kini lah sanang mengolah kotoran jawi tu untuak di jadikan pupuak kandang. Selain mambueknyo mudah, pupuak kandang juo mambuek awak labiah hemat pengeluaran untuak mauruih kebun di muko rumah. Bagi sanak-sanak yang punyo hewan ternak dan suko berkebun bisa di cuboan mambuek pupuak kandang. Tapi jan lo pupuak kandang dari cirik kuciang Persia.
Patang ko ambo baru tau basonyo pacar ambo takuik bana jo aia taganang nan dalam sarupo aia di batang aia, kolam baranang, dan sajenisnyo padohal dulu pacar ambo ko pernah bacarito kalau nyo acok manjadi pamanang lomba ranang. Tu ambo binguang dibueknyo. Katiko ambo tanyo ba a kok kini nyo bisa takuik nyo jaweklah karano waktu SMA nyo pernah tanggalam di batang aia dakek kampuangnyo. Sampai harus dilarian ka rumah sakik satampek karano nyo sempat ndak sadarkan diri saharian dek gara-gara talampau banyak manalan aia. Itu lo lah alasan nan mambueknyo ndak pernah maikuti perlombaan ranang kini-kini ko padohal nyo sangaik hobi dengan olahraga ranang tu. Ambo pun sadiah mandanga caritonyo. Tapi ambo akan bausaho untuak bisa mambaliak an keberaniannyo untuak bisa baranang baliak. Setelah ambo baco-baco ternyato ado nan bisadi lakukan untuak mahilangan raso takuik tu, yaitu dengan caro malawannyo. Ambo ajak lah pacar ambo tu untuak baranang baliak. Ambo mulai dari kolam nan palian randah. Abis tu alah bagak di kolam nan randah, lanjuik ka kolam nan manangah. Sampai akhirnyo pacar ambo bisa baranang di kolam ranang nan dalam. Sanang bana hati ambo kini.
Siri nan kini berjuang untuak malawan panyakiknyo kini sadang tabariang dikasua rumah sakik. Lili sabagai kawan dakek Siri kini manjanguak keadaan Siri di Rumah Sakik tampeknyo dirawek. Katiko partamo kali Lili mandanga kalau Siri sahabatnyo mandarito panyakik kanker yaitu takajuik dan maraso sangek khawatir samo Siri. Lili nan kini sadang dimuko ruangan tampek Siri dirawek hanyo dapek mancaliaknyo dari lua karano Siri kini dalam keadaan nan indak sadar. Badannyo kini dipanuhi samo alek-alek untuak mambantu pengobatan dan perawaatnnyo. Kabel-kabel nan bawarna- warni  kini sadang ado ditempeli ditangan, dan sakitar tubuh Siri. Alek pernafasan nan digunoan untuak mambantu Siri banafas dan infus nan indak lapeh dari tangan. Keadaan nan mambuek Lili sangek prihatin samo kaadaan Siri sahabatnyo itu.
Kapatang adolah hari nan paliang manakuik an dan paliang ndak bisa di lupoan. Sapulang karajo dari arah stasiun manuju kostan ambo di ikuik an dek urang nan ndak ambo kenal dengan kondisi jalan kalam dan langang. Memang  gang tu terkenal langang kalau hari lah malam cuma biasonyo ndak salangang tu bana. Dek takuik ambo langsuang balari sakancang-kancangnyo. Dalam pangana ambo saat itu ambo akan balari manuju warkop nan ndak jauah dari posisi saat itu. Betapa bahagia hati ko pas lah nampak lampu warkop. Tanpa pikia panjang langsuang se ambo baranti disinan. Dengan perasaan cameh langsuang ambo telpon kawan dan maminta  mereka untuak barami-rami manjapuik ambo ka warkop karano ambo maraso sadang di ikuik an dek seseorang.
Sore tu kami sakelas pai gor karano akan ado olahraga ranang di Gor H. Agus Salim. Sabalum kami latihan kami ganti baju dulu di ruang gantinyo. Saat itu ambo sangaik sanang karano iko adolah pertamo kali ambo baraja ranang. Sabalum masuak ka pelajaran ranang nan akan di agiah dek guru olahraga, dek kami capek tibo dari pado nan lain, jadi ambo iseng-iseng masuak ka dalam kolam ranang tu karano kecek kawan-kawan kolam nan diujuang tu ndak dalam. Pas ambo cubo emang ndak dalam sahinggo ambo asik se bamain-main aia di kolam tu. Tanpa ambo sadari ruponyo posisi ambo alah hampia tibo ka tangah. Pas kaki ko ka manapak langsung badan ambo tajun ka dalam aia sahinggo mambuek kapalo ambo tanggalam. Payah bana barangok. Untuang ado kawan ambo nan manampak sahinggo ambo bisa diselamatkan kok ndak lah mati lameh ambo dibueknyo. Samanjak saat itu ambo takuik bana baranang karano tabayang-bayang raso lameh tanggalam tu.
Lulus ujian sidang akhir tapek waktu atau indak, tagantuang ka beberapa faktor nan paralu dipatimbangkan. Partamo, lulus ujian sidang tapek waktu bisa maagiah kauntuangan untuak para mahasiswa dari segi biaya. Manyalasaian studi tapek waktu bisa mahemat pitih kuliah uan harus dikaluaan, dek mahasiswanyo indak paralu mambayia uang kuliah per semester tambahannyo. Selain itu, lulus lulus tapek waktu akan mambukak paluang karajo nan labiah capek, dikaranokan lulus tapek waktu indak paralu manunggu lamo untuak mandapekkan gelar sarjana. Tapi, kadang ado beberapa mahasiswa nan harus manunda wakatu lulus dek karano masalah kesehatan atau urusan keluarga nan harus disalasaian talabiah dahulu. Jikok bantuak iko masalahnyo, lulus sidang indak tapek waktu mungkin adolah piliahan nan rancak, untuak mahasiswa tu. Jadi apopun piliahan nan diambiak, nan pantiang adolah mahasiswa tu bisa manyalasaian studinyo sacaro baiak dan sasuai jo kebutuhan jo kondisi masiang-masiang. Talapeh dari itu sadonyo, satiok urang pasti akan bahagia jikok bisa lulus kuliah antah itu tapek waktu atau tatunda saketek.
Kok bacarito tantang lulus ujian banyak lika liku nan taraso pas sadang mangarajoan ataupun sasudah ujian. Sado urang tantunyo nio untuak dapek lulus ujian. Lulus ujian tujuan sado urang dan indak ka ado urang nan indak sanang. Salah ciek carito tantang ambo lulus ujian adolah katiko ambo lulus masuak kuliah dulu. Indak punyo nilai yang ancak dan indak ado biaya untuak bisa les ujian, tapi bisa lulus jo tapi itu sadonyo itu indak bisa jauah dari doa tantunyo. Tapi karano katakunan dan pacayo ka diri suruang, ujian indak ka manjadi halangan ataupun katakutan nan bana. Sabananyo indak lo pacayo ka bisa lulus dan bisa lanjut ka pangalaman salanjuiknyo nan indak ka disangko-sangko manuntuik untuak pari marantau ka lua minang. Ba'a indak ka sanang hati ambo.
Baralek di India biasonyo adolah acara nan meriah dan dihadiri oleh keluarga dan kawan-kawan dakek marapulai jo anak daro. Resepsi pernikahan di India dilakukan satalah upacara pernikahan utamo nan disabuik Barat. Acara baraleknyo diawali oleh tarian-tarian dan musik nan meriah. Satalah itu ado acara makan malam basamo tamu dan keluarga kaduo marapulai. Makanan jo minuman nan disajian untuak tamu pun banyak dan lamak. Abih itu dilanjuikan pertunjukan hiburan macam tari-tarian, musik, dan permainan tradisional nan dilakukan basamo marapulai, anak daro, keluarga, dan tamu-tamu. Manari dan musik bantuaknyo alah manjadi salah satu ciri khas baralek di India, dan urang India pun dikenal suko manari untuak manambah sumarak dalam baralek.
Akhirnyo kaponakan padusi ambo alah lahia. Ambo saking sanang nyo alah manyiapkan banyak aksesoris dari jauah hari untuak ponakan ambo ko. Bantuak nyo bulu-bulu, kabanyak warno pink, ado nan bantuak bando dan ado juo ikek rambuik. Pokoknyo banyak bana macam-macam aksesoris nan ambo balian untuak ponakan ambo ko. Beko kalau inyo alah bisa didandanan, ambo nio bana mambuek inyo bantuak padusi bana yang kamek. Ancak lah pokoknyo inyo beko dek ambo baganti-ganti taruih mode rambuik nyo. Baju nyo beko dicarian nan ancak-ancak. Ambo sanang bana karena lahia nyo kaponakan padusi ko, nio ambo jadian kawan dakek lah jadi indak takuik inyo jo ambo.
Barang nan dibali dari hasil jerih payah surang tantu akan taraso labiah bermakna. Raso sanang katiko mambali barang pakai pitih surang akan taraso labiah dibandiangkan jikok dibalian dek urang lain. Jikok indak ado pitihnyo langsuang sekaligus nan cukuik untuak mambali barang nan dipunyo, sanak bisa saketek-saketek manabuang mangumpuan pitihnyo. Manabuang bisa lewat bank, bisa pulo bainvestasi di saham ataupun kini ado namonyo mato uang kripto, ataupun dengan manabuang ameh. Manabuang di bank alah dilakukan dek urang-urang dari jaman dahulu. Salah satu bank komersial nan tatuo di Indonesia adolah bank BNI. Salah satu keuntungan manabuang di BNI adolah saldo minimumnyo nan randah. Disaaik bank lainnyo manatapan 50.000 atau 100.000 untuak saldo minimal di rekening, BNI hanyo manatapan 20.000. Indak ado salahnyo mancubo mulai manabuang dari kini ko sanak sadonyo.
Siang tadi bana urang penyelanggara undian mambaok hadiah kulkas karumah Nurul, nurul manang undian dari tutup botol yang inyo kumpuan salam 2 bulan ko. Nurul sanang karena inyo memang mambutuhkan kulkas, pas bana kulkas nan salamo ko inyo pakai alah ndak dingin lai. Bagian untuak mambakuannyo indak bisa dipakai, satiok malatak an dagiang pasti ndak mambakunyo. Jadi kulkas yang didapek an dari manang undian tu sabana mambaok berkah inyo kini bisa mambuek es batu dan mulai untuak manjua es di rumah nyo lai. Indak itu se ado juo nan lain yang inyo jua, bahan-bahan nan dipakai tu pun awet kalau dilatak an ka dalam kulkas.
katiko seseurang kena bully maka bisa saja mereka mamunculkan rasa ingin mambalaskan dendam atas perbuekan nan dilakuan di masa lalu sahinggo di masa depan akan mamiliki barbagai banyak masalah nan dapek merugikan diri sendiri. Pembullyan nan biasonyo dilakuan di lingkungan sakola iko marupokan tindakan kejahatan karano dapek manyerang fisik seseurang dan mantal serta kepribadiannyo sahinggo mereka akan taganggu untuak manjalani aktivitas sehari-hari dan kedepannyo. Maraso ketakutan dan taus khawatir tentang dirinyo mambuek inyo akan kesulitan manjalani kehidupan dan mimpinyo. Maka dari itu,  jauhilah sifat untuak mangucilkan seseurang atau manghina dalam bentuk apapun karano perbuekan tasabuik marupokan bagian dari tindakan bullying.
Katiko kito babuek salah, kesalahan tu akan tarui manghantui kito, sabalum kito batobat atau maminta maaf samo urang nan alah kito sakiti. Sabanyak apopun kito babuek elok, sakalinyo kito babuek salah, nan diingek urang Cuma kesalahan kito jo. Mako dari itu kito paralu instropeksi diri samo maminta maaf. Baitu juo samo doso. Katiko kito babuek doso, kito harus batobat, badoa samo Allah untuak maminta ampunan, bajanji samo Allah untuak ndak mauling kasalahan nan samo. Apo bedanya kito babuek salah ka manusia samo ka Allah, kalau kito babuek salah samo manusia, walaupun kito dimaafkan kesalahan kito akan tetap diingek. Sedangkan Allah, kalau kto batua-batua batobat Allah akan malupoan kesalahan kito.
Kegagalan dalam hiduik adolah hal nan biaso dialami satiok urang. Hal ikopun pernah tajadi samo penulis buku Harry Potter yaitu J.K.Rowling. Tahun 1995 Rowling manyalasaian bab tarakhir novel Harry Potter and the Sorcerer's Stone. Sakitar 12 penerbit nan dihubungi untuak manggarap novel nan inyo buek. Akan tetapi indak satupun nan manarimo dan tatariak untuak manerbitkan buku karangan Rowling iko. Padahal novel ditulis jo manggunoan mesin tik tuo miliknyo karano indak mampu untuak mambaya fotokopi. Indak patah samangek, Rowling mancubo ka salah satu penerbit nan cukuik terkenal saat itu, tapi indak sampai dibaco sahalaman novel Harry Potter iko langsuang dimasuakan kadalam arsip tanpa manindaklanjutinyo.Tapi kegagalan iko alah mambaok keberuntungan katiko karyawan penerbit manbaco isi novel tasabuik.
Waktu itu ambo pulang kampuang jo sanak saudara. Ado papa, mama, adiak kakak, sarato om dan tante. Alah jadi kebiasaan keluarga kami kalau pulang kampuang pasti selalu jalan malam karano biasonyo kondisi jalanan labiah langang dan ndak macet. Salamo perjalanan tu kami malewati pasawangan-pasawangan nan ndak ado lampu jalan. Katiko urang alah abih takalok sadonyo, cuma ambo dan om se nan tajago. Kebetulan ambo emang alah takalok sabalumnyo jadi waktu itu nyalang bana mato ko. Betapa takajuiknyo ambo katiko mancaliak anak ketek nan baumua sekitar 6 tahun nan sadang tagak di pinggia jalan sambia mamakai baju adat jawa. Spontan ambo langsuang tutuik mato karano mukonyo pucek bana dengan ekspresi nan data mancaliak an oto ambo lewat. Tagak bana bulu ramang ambo saat itu.
Dihari senin, Mira haruih buru-buru ka sakola karano inyo akan malakukan upacaro bendera. Namun hari itu, Mira malah talambek sahinggo inyo harus dihukum tagak hormat bendera di lapangan. Satalah salasai itu, Mira baliak ka kelas. Perasaannyo sangek indak nyaman karano hari kini adolah hari partamonyo menstruasi. Di tangah-tangah pelajaran Mira langsuang berang-berang indak manantu ka kawan sabangkunyo. Kawannyo nan kanai berang tu bingung samo Mira karano inyo maraso indak malakukan kesalahan. Tapi Mira tetap indak baranti mangecek kalau inyo taganggu samo suaro kaki nan kawannyo tu buek di bawah meja. Padahal hal iko alah biaso dilakuan dek inyo, tapi biasonyo Mira indak pernah bakomentar beda dari hari kini nan malah langsuang berang. Mira pun indak tau dek apo inyo kini, talalu sensitif samo hal-hal nan manganggunyo mode tadi. Kawan Mira nan tau kalau Mira tu kini sadang haid makonyo inyo langsuang diam dan indak malanjuikkan perdebatannyo.
Tajadi kemalingan di wilayah mekarsari, pas mancaliak cctv kompleks ado babarapo komplotan maliang yang mambaok barang curiannyo. Ado tigo rumah yang manjadi korban kamaliangan paro maliang itu tamasuak rumah ambo. Barang yang inyo paliang dari rumah ambo itu sebuah gucci yang haragonyo cukuik mahal. Bantuak gucci tas yang dipaliang nyo bawarno kuniang, asli dari kulik buayo, warnonyo mancolok dan indak mudah mamuda kareno tas gucci asli, bobotnyo barek, ado nomor seri yang mambuktian kalau itu punyo amak ambo. Indak lamo kemudian polisi bahasial manangko maliang itu. Maliang-maliang itu sadoalahnyo katakuik an kareno todongan sanjato polisi dan malatak an barang-barang yang alah mereka ambiak.